KTB เว้นค่า fee เปลี่ยนบัตร ATM เป็นเดบิต-ปัดข่าวเปลี่ยนรหัสเป็น 6 หลัก
KTB เว้นค่า fee เปลี่ยนบัตร ATM เป็นเดบิต-ปัดข่าวเปลี่ยนรหัสเป็น 6 หลัก
11 มิ.ย. 2558

นายวิโรจน์ ไตรตระกูลสินธุ์ ผู้อำนวยการฝ่ายอาวุโส ฝ่ายสื่อสารองค์กรและภาพลักษณ์ ธนาคารกรุงไทย จำกัด (มหาชน) หรือ KTB เปิดเผยว่า ธนาคารได้จัดโปรโมชั่นพิเศษยกเว้นค่าธรรมเนียมทำบัตรเดบิตทุกประเภท สำหรับลูกค้าธนาคารที่ประสงค์จะเปลี่ยนหรืออัพเกรดบัตร ATM เป็นบัตรเดบิต ซึ่งปกติเสียค่าธรรมเนียมบัตรละ 100 บาท สำหรับบัตรคลาสสิค และ 150 บาทสำหรับบัตรทอง
โดยปัจจุบันลูกค้ามีแนวโน้มนิยมใช้บัตรเดบิตมากกว่าบัตร ATM เนื่องจากได้รับสิทธิประโยชน์มากกว่า ซึ่งเห็นได้จากตัวเลขผู้ถือบัตร ATM ของธนาคาร มีจำนวนเกือบ 6 ล้านใบ ขณะที่ผู้ถือบัตรเดบิตมีจำนวนมากกว่า 7 ล้านใบ ทั้งนี้ ลูกค้าสามารถนำบัตรเก่า พร้อมสมุดบัญชี และบัตรประชาชน ติดต่อขอเปลี่ยนบัตรได้ทุกสาขาจนถึงวันที่ 30 มิถุนายนนี้
ส่วนกรณีที่มีการส่ง line เรื่องธนาคารกรุงไทยจะเปลี่ยนรหัสบัตร ATM จาก 4 หลักเป็น 6 หลัก และให้ลูกค้านำหลักฐานมาติดต่อขอเปลี่ยนรหัสบัตรนั้น ไม่เป็นความจริงแต่อย่างใด บัตร ATM และบัตรเดบิตทุกประเภทใช้รหัส 4 หลักในการทำรายการต่างๆ ยกเว้นเพียงบัตร UnionPay บัตรเดียวที่ใช้รหัสบัตร 6 หลัก